
Mangalicamáj felhasználásával készített kenhető húskészítmény fejlesztése

Az állati eredetű nyersanyagok, főként állati izomszövet feldolgozása mellett a húsiparban egyre több termékről bizonyosodik be a hasznosíthatóság. Így kiemelt szerephez jutnak olyan belsőségek is, mint például a máj. A kitermelődött máj jelentős részét az ipar májas húskészítmények gyártásához használja fel. A májfogyasztásból származó előnyök és a hazai tradiciók előtt tisztelegve a fejlesztett termék alapanyagaként mangalicamáj szolgált. Dolgozatomban egy mangalicamájból készülő kenhető húskészítményt fejlesztettem ki, melyet két azonos receptúra alapján készülő sertés- és marhamájassal vetettem össze. A termékgyártást követően az alapanyagok és a késztermékek műszeres és hagyományos módszerrel történő összehasonlításra került sor. Először pH mérést végeztem. A sertésmáj pH-ja minimális mértékben magasabb volt a másik két alapanyaghoz képest. A kész májasok nyers májakhoz viszonyított pH-ja azonban jelentősen különbözött, a hozzáadott hús és a többi összetevő pH-értéke miatt. A főzési veszteség meghatározása alapján legkisebb főzési veszteséggel a sertésmáj esetében számolhattunk. A vízaktivitás mérés eredményeit a szakirodalommal összehasonlítva megállapítható, hogy nyers májaink, valamint késztermékeink esetében sem kell romlástól tartani. A sertésmáj színvizsgálatakor a pirosság és a sárgaság értékei jelentősen eltértek a másik két mintához képest, mely az egyes állatfajok eltérő tartástechnológiájával és takarmányhasznosításával magyarázható. A májasok felületi színmérésekor a színjellemzők a nyers májakéhoz képest számottevő eltérést mutattak. A színváltozás oka a többi hozzáadott összetevő, valamint a hőkezelés. A májasok friss vágási keresztmeszetének és felületei színjellemzőinek különbségei a hőkezelésből, illetve a minták felett maradó vékony légrétegből származtak. A hagyományos és műszeres mérések eredményei mind a nyersmájak, mind pedig a késztermékek értékeit tekintve különbözőségeket mutattak. Erre a többi összetevő, azaz főként a legnagyobb mennyiségben hozzáadott húsalapanyagok adnak a magyarázatot. Ezek hatására a késztermékek zsírtartalma megközelítőleg 15-szörösére ugrott, fehérjetartalmuk lecsökkent, míg sótartalmuk a hagyományos módszert alapul véve szintén 5-szörös mennyiségűre nőtt.



